**Referat af bestyrelsesmøde i Fiskbæk mandag den 10. august 2020**

Deltagere: Anne Marie Thomsen (58), Kirsten Friis Hansen (62), Birgit Bannas (52), Sønke Lorenzen (30), Jens Vedsted-Hansen (60) samt suppleanterne Ulla Thundal (56) og Gerda Nygaard Jensen (36).

1. Valg af referent: Jens
2. Underskrivelse af referat fra mødet 7. juli: Referatet blev underskrevet af dem, der havde deltaget i mødet.
3. Opfølgning på møderne med Mulvad, kloakmesteren og VVSeren

Der var endnu ikke kommet nogen melding fra Mulvad efter mødet i juli, men det ventes i nær fremtid.

Kloakmester Bonde har som forsøgsordning monteret nye vandlåse i fire boliger. De synes umiddelbart at have en gavnlig effekt på lugtgener, men det er for tidligt at drage nogen endelig konklusion. Vi tager dette op på næste møde mhp. beslutning om evt. udskiftning af vandlåse i alle boliger.

Vores VVS-firma (BSVVS) har nu besigtiget vandvarmere i nogle af boligerne, og det er vurderingen at det vil være fornuftigt at udskifte de gamle varmtvandsbeholdere inden for længe. Disse findes i 15 af boligerne, og det vil koste 10.995 kr. pr. stk. at udskifte disse med varmtvandsvekslere. Vi drøftede tidsplanen for dette, som i vedligeholdelsesplanen er sat til at ske i 2021. Vi besluttede at afvente det kvartalsregnskab, som Anne Marie har rekvireret fra revisoren. Når vi har modtaget dette og kan se forbruget for første halvår i 2020, vil vi tage stilling til, om udskiftningen skal påbegyndes allerede i år.

1. Opfølgning på brev fra kommunen ang. fartdæmpende foranstaltninger

På baggrund af det svar, Anne Marie har modtaget fra Aarhus Kommune, besluttede vi at undersøge de formelle forhold omkring stien fra Engkærgårds Allé til Nyvej. På næste møde vil vi derudfra drøfte, hvad der videre kan gøres for at etablere hastighedsdæmpning eller evt. på anden vis gøre trafikken på denne sti mindre generende for Fiskbæks beboere.

1. Opfølgning på aftale om reparation af broen og havelåge ved Bredgade, samt belægning ved drivhuset

Vi besluttede at sige ja tak til det tilbud, Ole og Erling havde givet på generalforsamlingen om at stå for nogle af disse reparationsarbejder. Der var enighed om, at reparation af broen har første prioritet, og vi aftalte at spørge Ole og Erling om de vil lave en tidsplan og et budgetoverslag for dette arbejde.

Desuden drøftede vi et forslag, som Anne Marie netop havde modtaget fra Poul, Bent og Ole om lægning af fliser omkring drivhuset. Vi var positive overfor denne idé og besluttede at drøfte den nærmere med forslagsstillerne og derpå tage den op på næste møde.

1. Evt. nedtagning af postkasser ved hoveddøre

Som følge af kravet om, at der skal være postkasser ved indgangen til matriklen, er de gamle postkasser ved de enkelte boliger ikke længere nødvendige. Vi var derfor enige om, at det står beboerne i Fiskbæk frit for at nedtage og bortskaffe de gamle postkasser.

1. Planlægning af arbejdsdagen 22. august

Vi aftalte at starte arbejdsdagen med rundstykker og kaffe m.v. kl. 9.30 og at afslutte den med fælles kaffe og kage kl. 14.30.

Kirsten påtog sig at indkøbe rundstykker med tilbehør samt kage, og bestyrelsens medlemmer vil alle medbringe en kande kaffe eller te. Alle beboere bedes medbringe eget krus, tallerken og bestik.

Vi drøftede en liste over arbejdsopgaver, som Anne Marie havde forberedt. Denne vil blive rundsendt til alle beboere i Fiskbæk sammen med praktiske oplysninger, bl.a. om tilmelding senest 15. august.

1. Evt.

Birgit Bannas har nu overtaget Fiskbæks regnskab. Dette betyder, at evt. udlæg for afholdte udgifter fremover skal refunderes hos Birgit.

1. Næste møde

Vi aftalte at holde næste møde mandag den 7. september kl. 17 i drivhuset.